Nikolaj Jacobsen

Nikolaj Bredahl Jacobsen (født 22. november 1971 i Viborg) er en tidligere dansk håndboldspiller og nuværende landstræner. Jacobsen spillede i sin aktive karriere en årrække for GOG Gudme i Håndboldligaen, inden han fra 1998 til 2004 var en del af det tyske storhold THW Kiel. 

Efter sit ophold i Bundesligaen vendte Jacobsen i 2004 tilbage til dansk håndbold, hvor han blev spillende assistenttræner i ligaklubben Viborg HK. Fra 2007 til 2012 fungerede han som assistenttræner i Bjerringbro-Silkeborg-Voel KFUM. Fra 2012/13-sæsonen blev han træner i Aalborg Håndbold.

Den 18. november 2013 blev det offentliggjort, at Nikolaj Jacobsen i 2014 stopper som cheftræner i Aalborg Håndbold, for at skifte til Rhein-Neckar Löwen.

Udover trænergerningen fungerer Jacobsen ofte som TV-ekspert, og er blandt andet en fast del af TV 2's ekspertteam ved herrelandsholdets slutrundedeltagelser. Nicolaj Jacobsen har rekorden for at score flest mål i en kamp, med 15 mål i en kamp mod Grækenland  i 1998.

Titler 
Jacobsen vandt igennem sin aktive karriere en række titler på klubplan. Med GOG Gudme vandt han tre gange, i 1992, 1995 og 1996 det danske mesterskab, og blev desuden tre gange pokalvinder. I THW Kiel vandt han ligeledes tre gange, i 1999, 2000 og 2002 Bundesligaen, og i 1999 og 2000 desuden den tyske pokaltitel.

Også i de europæiske turneringer opnåede Jacobsen succes med Kiel, og var en del af det hold der vandt EHF Cuppen i henholdsvis 2002 og 2004, samt nåede finalen i Champions League i år 2000.

Har vundet VM guld som træner for det danske landshold i både 2019, 2021 og 2023.

Landshold 
Nikolaj Jacobsen var i en årrække en af de bærende kræfter på det danske landshold, som han i alt repræsenterede 148 gange og scorede 584 mål for. Han står noteret for scoringsrekorden for en enkelt kamp på landsholdet med 15 mål mod Grækenland 1998..

Som træner 
Jacobsen overtog positionen som dansk herrelandstræner i marts 2017, eftersom Gudmundur Gudmundsson stoppede før hans kontrakt udløb sommeren samme år.
Allerede ved det første år som landstræner for herrelandsholdet førte Jacobsen holdet til en fjerde plads ved EM i 2018 i Kroatien. 

Den største bedrift for Jacobsen som landstræner for herrelandsholdet kom i januar 2019 hvor Jacobsen som den første træner på herresiden formåede at at gøre det, som Ulrik Wilbek ikke formåede at gøre, nemlig at vinde VM-guld. På hjemmebane i Jyske Bank Boxen i Herning stod Jacobsen i spidsen for et stjernespækket herrelandshold, som besejrede Norge 31-21. De blev senere hyldet i MCH Kongresscenter i Herning af Borgmester Lars Krarup, H.K.H Kronprinsen og Kronprinsessen samt parrets 4 børn og daværende statsminister Lars Løkke Rasmussen. Senere blev Jacobsen og holdet også hyldet på Københavns Rådhusplads af daværende overborgmester Frank Jensen. 

Ved VM i 2021 i Egypten førte Nikolaj Jacobsen det danske herrelandshold til deres andet VM-guld nogensinde, da de slog Sverige 26-24 og blev blot den fjerde nation i historien til at vinde VM-titlen to gange i træk.

Ved VM 2023 i Sverige/Polen, stod Nicolaj Jacobsen igen i spidsen, for det danske herrelandshold, da de vandt guld for 3. gang. Dermed skrev Nicolaj Jacobsen, og herrelandsholdet sig ind i historiebøgerne, som det eneste hold der har vundet VM-titlen tre gange i streg.

Ved OL i 2021 førte han Danmark til en sølvmedalje og ved EM i 2022 en bronzemedalje efter ekstra tid mod Frankrig. Det var den første medalje ved EM i 8 år, og den 3. medalje på blot 13 måneder.

Hæder 
Han blev kåret af IHF i 2019, som verdens bedste mandlige håndbold-træner.

Referencer

Eksterne henvisninger 

 Spillerinfo

Håndboldspillere fra Danmark
Personer fra Viborg
Håndboldspillere fra THW Kiel
Håndboldspillere fra Viborg HK
Håndboldspillere fra GOG
Håndboldtrænere fra Danmark